For det første ønskjer eg å seia at på nokre område er forskinga redusert. Men om representanten Røbekk Nørve høyrde på innlegget mitt, høyrde ho at eg sa at me har ei stor satsing på næringsretta forsking, som også er veldig viktig for det globaliserte næringslivet og for nye arbeidsplassar her i landet, som har ein auke på over 10 pst., noko det faktisk er viktig at partiet Høgre merkar seg. Ho nemner SkatteFUNN. Det er ei god ordning. Me er for SkatteFUNN alle saman. Ordninga skal gjennom ei evaluering, men eg kan seia så langt at eg er sikker på at ho vert vidareført til glede for veldig mange små og mellomstore bedrifter som nyttar høvet til å driva forskings- og utviklingsarbeid ved hjelp av SkatteFUNN-modellen. Og ja, Regjeringa har eit mål om 3 pst. forsking innan 2010. Eg kan lova representanten Røbekk Nørve at me skal trykkja på for å få det gjennomført.